ΔΕΛΤΙΟ ΤΥΠΟΥ


Ανατροπές στην αγορά ακινήτων καταγράφει έρευνα του Παρατηρητηρίου Τιμών & Εκτιμήσεων Ακινήτων Ν.Α. Ευρώπης

Η έρευνα πραγματοποιήθηκε από την εταιρεία δημοσκοπήσεων Interview σε δείγμα 805 ατόμων (ηλικίας 17 ετών και άνω) την χρονική περίοδο Ιανουάριος-Φεβρουάριος 2020 στο πολεοδομικό συγκρότημα της Θεσσαλονίκης.
Κατά τη διάρκεια συνέντευξης τύπου στα γραφεία του Ελληνοσερβικού Επιμελητηρίου Β. Ελλάδος, επισημάνθηκε ότι σύμφωνα με τα ευρήματα της έρευνας, το 68% των ερωτώμενων δεν σχεδιάζει στα επόμενα δύο χρόνια να αγοράσει ή να ενοικιάσει κάποιο ακίνητο, έναντι του 32% που απαντά θετικά για το ίδιο ζήτημα.
Αντίστοιχα, το 88% απαντά όχι/μάλλον όχι στο ενδεχόμενο ανακαίνισης του σπιτιού του την επόμενη διετία και μόλις το 12% λέει ναι/μάλλον ναι.
Παρόλο που δεν επαληθεύονται οι μεμονωμένες απόψεις ότι η αγορά ακινήτων επιστρέφει στις παλαιότερες καλές εποχές, το στοιχείο που η έρευνα επαληθεύει είναι η “απογείωση” των ενοικίων στη Θεσσαλονίκη. Έτσι, το 82% των συμμετεχόντων στην έρευνα απαντά πως είναι υψηλές οι τιμές των ενοικίων στην πόλη, έναντι του 16% που τις χαρακτηρίζει λογικές και μόλις του 2% που λέει πως είναι χαμηλές.
Σχετικά μοιρασμένες είναι οι απόψεις του δείγματος της έρευνας για τις τιμές πώλησης των ακινήτων, καθώς το 45% τις χαρακτηρίζει υψηλές, το 42% λογικές και το 13% χαμηλές.
Σε κάθε περίπτωση, η συντριπτική πλειοψηφία των ερωτώμενων και συγκεκριμένα το 83% αναμένει αλλαγές στις τιμές των ακινήτων (προφανώς με ανοδική τροχιά) στις περιοχές, στις οποίες μελλοντικά θα λειτουργήσει το Μετρό.
Μεγάλη ή αρκετή δυσκολία αντιμετώπισε το 75% των συμμετεχόντων όταν χρειάστηκε να εντοπίσει κάποιο κατάλληλο ακίνητο προς αγορά ή προς ενοικίαση την τελευταία φορά που απαιτήθηκε να πράξει κάτι τέτοιο (το 25% απαντά ότι ήταν εύκολο/αρκετά εύκολο να αγοράσει ή να ενοικιάσει).
Η έρευνα απομυθοποιεί και το φαινόμενο “AirBnb”, καθώς το 70% απαντά πως εάν υπήρχε η δυνατότητα δεν θα έβαζε το ακίνητο του σε μία παρόμοια πλατφόρμα προς ενοικίαση, έναντι του 30% που απαντά ναι/μάλλον ναι.
Αξιολογώντας την παροχή των μεσιτικών υπηρεσιών η έρευνα ρωτά σχετικά και στο πλαίσιο αυτό το 75% απαντά ότι είναι πολύ/αρκετά ικανοποιημένο από τις υπηρεσίες του μεσίτη (όταν τις χρειάστηκε), έναντι του 25% που λέει λίγο/καθόλου.
Πάντως οι ερωτώμενοι σε ποσοστό 44% δεν αξιοποίησαν τις υπηρεσίες κάποιου μεσίτη την τελευταία φορά που χρειάστηκε να πωλήσουν, να αγοράσουν ή να ενοικιάσουν κάποιο ακίνητο, αλλά υλοποίησαν την σχετική πράξη μόνοι τους. Ωστόσο, ένα εξίσου μεγάλο ποσοστό της τάξης του 42% είχε μεσίτη, ενώ το 14% ενήργησε και από μόνο του, αλλά και με την βοήθεια μεσίτη.
Να σημειωθεί πως οι συμμετέχοντες στην έρευνα απαντούν σε ποσοστό 56% ότι ιδιοκατοικούν, ενώ το 44% πως ενοικιάζει.
Το 43% θεωρεί πως ένα τριάρι είναι το καλύτερο σπίτι για να καλύψει τις ανάγκες του, το 33% ένα δυάρι, το 11% ένα στούντιο-γκαρσονιέρα, το 9% ένα τεσσάρι και το 4% από τεσσάρι και άνω.

